
ABSTRACT

Actul profesional al traducerii sau al interpretării presupune o excelentă cunoaştere a limbii ţintă şi o foarte bună cunoaştere a limbii sursă, cunoştinţe lingvistice la nivel de expert şi cunoştinţe în domeniul abordat.
Studiul de faţă îşi propune să prezinte aspecte comparative privind organizarea şi funcţionarea profesiei traducătorilor şi interpreţilor autorizaţi, cât şi a celor cărora nu le este necesară o certificare pentru exercitarea acestei activităţi în cadrul unor state membre ale Uniunii Europene, în vederea îmbunătăţirii cadrului legislativ intern, precum şi în scopul evidenţierii activităţii desfăşurate de cei care realizează servicii de traducere / interpretariat.
Astfel, traducerea şi interpretarea sunt profesii reglementate în Danemarca, Germania, Grecia, Polonia, Slovacia, Spania şi Suedia. În unele din aceste state membre doar traducătorii şi interpreţii autorizaţi (sworn) sau certificaţi sunt reglementaţi. 
Scheme de autorizare există în Bulgaria, Cehia, Danemarca, Germania, Olanda, Polonia, România, Slovenia şi Spania. Slovacia şi-a modificat schema, pentru a face autorizarea obligatorie doar pentru traducătorii şi interpreţii care funcţionează pe lângă curţile de justiţie, respectiv în instanţe şi care pot efectua traduceri spre legalizare, cu ştampilă şi semnătură (sworn)
.
În Cehia, Germania, Polonia, România şi Suedia serviciile traducătorilor şi interpreţilor oferite în instanţă sau în alte proceduri oficiale sunt supuse unor tarife fixe, stabilite de regulă prin legislaţie sau de către instanţe.

Nu în ultimul rând, merită relevat rolul organizaţiilor profesionale în domeniu
 pentru impunerea unor înalte standarde de calitate în serviciile de traducere şi promovarea  unui Cod deontologic al traducătorilor şi interpreţilor, elemente care pot contribui decisiv la ridicarea prestigiului profesiilor de traducător şi interpret.

În fine, trebuie subliniat caracterul necontencios al activităţii traducătorului şi interpretului, ce separă esenţial activitatea desfăşurată de traducătorul şi interpretul autorizat de activitatea instanţelor judecătoreşti. Activitatea necontencioasă desfăşurată de traducătorul şi interpretul autorizat, cu competenţă lingvistică şi imparţialitate, evită declanşarea litigiilor şi urmăreşte acurateţea lingvistică.

CONSIDERAŢII GENERALE
Traducătorul sau interpretul este un liber profesionist, care îndeplineşte acte de autoritate publică. Numirea în functie a traducătorului şi interpretului, suspendarea şi încetarea acestei calităţi atestă caracterul dublu al poziţiei traducătorului şi interpretului autorizat, care este titular al unui serviciu de interes public şi, totodată, un liber profesionist. 

Potrivit dispoziţiilor Legii traducătorului şi interpretului autorizat nr. 178/1997
, traducătorul şi interpretul autorizat este numit de ministrul justiţiei, pe bază de dosar. În mod simetric, suspendarea din funcţie se dispune de ministrul justiţiei, iar încetarea calităţii de traducător şi interpret autorizat se constată sau se dispune, după caz, de ministrul justiţiei. 

Astfel, în cuprinsul legii se arată că: traducătorul şi interpretul autorizat este învestit să îndeplinească un serviciu de interes public; traducătorul şi interpretul autorizat îndeplineşte acte de autoritate publică având forţa probantă prevăzută de lege, sub condiţia aplicării sigiliului şi semnăturii acestuia;  traducătorul şi interpretul autorizat poate fi considerat un specialist în probleme de acurateţe si echivalenţe lingvistice ; calitatea de traducător şi interpret autorizat încetează  la cerere sau în cazul condamnării definitive.
 În prezent, în România traducătorul şi interpretul autorizat nu are statut de traducător şi interpret jurat
, precum în alte state : Spania, Austria, care îşi legalizează singur semnătura, în baza jurământului depus, ci acesta obţine legalizarea semnăturii (nu legalizarea traducerii) de la notar.
Un alt act normativ, şi anume Legea nr. 200/2004 privind recunoaşterea diplomelor şi calificărilor profesionale pentru profesiile reglementate din România  include printre profesiile reglementate pentru care este nevoie de cel putin 3 ani de studii universitare şi pe cea de traducător şi interpret. Legea nr. 178/1997 pentru autorizarea şi plata interpreţilor şi traducătorilor folosiţi de organele de urmărire penală, de instanţele judecătoreşti, de birourile notarilor publici, de avocaţi şi de Ministerul Justiţiei  permite şi altor categorii cu studii inferioare să aibă acces la această profesie. În nprezent, nu există niciun act normativ care să fi rezolvat acest conflict de legi.

De asemenea, activitatea traducătorului şi interpretului autorizat se bazează pe asimilarea lui cu calitatea de martor în faţa instanţelor, dispunând de competenţele lingvistice necesare pentru ştiinţele juridice. Funcţia de traducător şi interpret autorizat este autonomă, ceea ce împiedică orice ingerinţă în întocmirea înscrisurilor cu caracter oficial şi în îndeplinirea procedurilor prevăzute de lege în competenţa acestuia.

Traducătorul şi interpretul autorizat îşi exercită atribuţiile ce îi sunt conferite prin lege în temeiul statutului funcţiei sale şi nu în baza unui contract de muncă, presupunând un raport de subordonare. În situaţia în care i se solicită îndeplinirea unui act care încalcă dispoziţiile legale, traducătorul / interpretul autorizat va comunica respingerea. 

Caracterul necontencios al activităţii traducătorului şi interpretului autorizat separă esenţial activitatea desfăşurată de traducătorul şi interpretul autorizat de activitatea instanţelor judecătoreşti. Activitatea necontencioasă desfăşurată de traducătorul şi interpretul autorizat cu competenţă lingvistică şi imparţialitate evită declanşarea litigiilor şi urmăreşte acuratetea lingvistică.
Este demn de reţinut şi faptul că în România există organizaţii non-guvernamentale care apără drepturile şi interesele profesionale ale traducătorilor şi interpreţilor autorizaţi, respectiv Uniunea Naţională a Traducătorilor şi Interpreţilor Autorizaţi (UNTAR)
, care este afiliată la Asociaţia Europeană a traducătorilor şi interpreţilor din domeniul juridic(EULITA)
, dar şi organizaţii ale traducătorilor neautorizaţi de Ministerul Justiţiei, precum Asociaţia Traducătorilor din România (ATR)
, care este membru în cadrul Federaţiei Internaţionale a traducătorilor şi interpreţilor(FIT)
. Aceste organizaţii au drept scop promovarea şi reprezentarea la nivel naţional şi internaţional a traducătorilor/interpreţilor din România, apărarea drepturilor şi intereselor lor nepatrimoniale, promovarea unui standard de înaltă calitate a traducerii/interpretării în mediul profesional românesc.
Din punct de vedere al cadrului legal vizând activitatea de traducere şi interpretare, merită a fi luate în consideraţie Directiva nr. 36/2005
 a Parlamentului European şi a Consiliului Uniunii Europene privind recunoaşterea calificărilor profesionale, Directiva nr.64/2010
 a Parlamentului European şi a Consiliului Uniunii Europene privind dreptul la interpretare si traducere în cadrul procedurilor penale si al procedurilor de executare a unui mandat european de arestare, precum şi OG nr.13/2010
 pentru modificarea şi completarea unor acte normative în domeniul justiţiei în vederea transpunerii Directivei nr.123/2006 privind serviciile în cadrul pieţei interne. Toate aceste acte normative relevă aspecte importante privind statutul şi calificările pentru traducători şi interpreţi, atât la nivel european, cât şi la nivel naţional.
NOŢIUNI TERMINOLOGICE ŞI COMPETENŢA TRADUCĂTORULUI / INTERPRETULUI AUTORIZAT

Apariţia profesiei de traducător si interpret autorizat în România a fost posibilă în condiţiile existenţei unei societăţi democratice şi a statului de drept, bazat pe principiile economiei de piaţă. Legea nr. 178/1997 instituie competenţa teritorială a traducătorului şi interpretului autorizat pe tot teritoriul României.

Din punct de vedere terminologic, cuvântul „traducere” desemnează deopotrivă activitatea traducătorului, procesul de traducere şi rezultatul final al acestei activităţi, textul tradus, în sine.

Astfel, traducerea este activitatea intelectual-creativă de redare în scris a unui text dintr-o limbă sursă într-o limbă ţintă, de obicei unidirecţional. Actul profesional al traducerii presupune o excelentă cunoaştere a limbii ţintă şi o foarte bună cunoaştere a limbii sursă, cunoştinţe lingvistice la nivel de expert şi cunoştinţe în specialitatea de lucru.
În funcţie de scopul pe care îl serveşte traducerea pentru client, aceasta se poate clasifica în mai multe tipuri:

Traducerea documentară: Respectă formularea din textul sursă şi recreează structurile din limba sursă în limba ţintă prin mijloace specifice acesteia din urmă.

Traducerea funcţională: Are la bază textul sursă şi convenţiile în limba ţintă privind tipul respectiv de text, iar textul ţintă este formulat ţinând cont de cunoştinţele în domeniul de specialitate, de aşteptările culturale şi lingvistice ale publicului ţintă.

Dacă diferenţele culturale determină necesitatea adaptării, conţinutul textului sursă va fi adaptat pentru a servi scopului dorit în situaţia cultural-lingvistică ţintă.

Traducerea autorizată: Traducerea documentelor de uz oficial sau internaţional, care se realizează de traducători special abilitaţi în acest sens de autorităţile competente. Traducătorul atestă că traducerea documentului este conformă cu originalul.

Adaptarea: Textul sursă este adaptat pe criterii de formă şi / sau conţinut pentru a îndeplini scopul dorit în limba ţintă. Nivelul şi modul de adaptare trebuie să fie discutate de prestatorul de servicii de traducere cu utilizatorul de traducere (de exemplu, părţile trebuie să specifice explicit dacă este vorba de rezumarea sau extinderea textului).

Traducerea informativă: Informaţia conţinută în textul sursă relevantă pentru scopul specific este rezumată în textul ţintă şi / sau se traduc pasaje relevante.

Interpretarea este activitatea intelectuală de redare orală, dintr-o limbă sursă într-o limbă ţintă, a unor discursuri, prezentări, depoziţii, pledoarii şi alte forme specifice comunicării orale. Interpretarea este de obicei bidirecţională şi presupune o foarte bună cunoaştere a limbilor de lucru la nivel de specialitate şi oral, cunoştinţe lingvistice la nivel de expert şi cunoştinţe în specialitatea de lucru.

Astfel, interpretul trebuie să aibă capacitatea de a reda cu fidelitate şi corectitudine în şi din limba străină în limba română discursurile rostite, păstrând tonul şi nivelul limbii sursă, fără să adauge sau să omită ceva din discursul sursă. Interpretarea poate fi, în funcţie de împrejurări, simultană sau consecutivă. Pentru desfăşurarea în bune condiţii şi pentru producerea de rezultate de înaltă calitate, interpretul trebuie să cunoască la nivel avansat, scris şi vorbit, limba utilizată şi limba din / în care traduce, trebuie să posede vaste cunoştinţe generale, caracteristice unei persoane cu o educaţie de minim 3 ani de colegiu universitar, să posede un vocabular vast, de la limbajul de specialitate până la limbajul familiar sau argotic, să dispună de dinamism şi agilitate intelectuală şi verbală, să aibă solide cunoştinţe de terminologie şi proceduri folosite în situaţia dată şi educaţie, studii şi experienţă de specialitate.

Se disting mai multe tipuri de interpreţi: interpreţi de conferinţă, interpreţi judiciari etc.
Interpretarea simultană este folosită atunci când persoana care necesită

interpretare nu participă în mod direct în procesul de comunicare. Interpretul începe redarea discursului în limba ţintă fără să aştepte ca vorbitorul să termine discursul în limba sursă. În asemenea cazuri interpretarea este de obicei unidirecţională.

Interpretarea consecutivă este mai larg folosită şi este actul de redare în limba ţintă a discursului rostit de vorbitor în limba sursă, după ce discursul a fost încheiat sau după acumularea unui volum substanţial de informaţie. Interpretarea

consecutivă este de obicei bidirecţională.

Conform art.48 alin 2 din Legea nr. 36/1995 privind notarii publici şi activitatea notarială, notarul public este singurul care are competenţa de a angaja ca salariat traducători şi interpreti autorizaţi.
Notarul public are competenţa materială să îndeplinească următoarele acte: redactarea înscrisurilor cu conţinut juridic, la solicitarea părţilor;  autentificarea înscrisurilor redactate de notarul public, de solicitant sau de avocat; procedura succesorală notarială; certificarea unor fapte, în cazurile prevăzute de lege; legalizarea semnăturilor de pe înscrisuri, a specimenelor de semnătură, precum şi a sigiliilor; darea de dată certă înscrisurilor prezentate de părţi; primirea în depozit a înscrisurilor şi documentelor prezentate de părţi;  actele de protest al cambiilor, al biletelor de ordin şi al cecurilor; legalizarea copiilor de pe înscrisuri; efectuarea şi legalizarea traducerilor; eliberarea de duplicate de pe actele notariale pe care le-a întocmit notarul; orice alte operaţiuni prevăzute de lege.

 Dintre acestea mai importante sunt autentificarea înscrisurilor şi procedura succesorală. La autentificarea oricărui înscris notarul public stabileşte identitatea părţilor şi verifică dacă datele traducătorului autorizat corespund cu cele din autorizaţie. 
Toate actele întocmite de notarii publici sunt supuse controlului judecătoresc.

 În cazul în care, pentru valabilitatea în străinătate a actului notarial, este necesară supralegalizarea semnăturii şi sigiliului notarului public de Ministerul Justiţiei, Ministerul Afacerilor Externe, misiunea diplomatică sau oficiul consular din România ale statului în care actul urmează a fi folosit, notarul public va pune în vedere părţilor obligaţia îndeplinirii acestei cerinţe. 

Cerinţa supralegalizării a fost parţial suprimată, prin aderarea României, prin Ordonanţa Guvernului nr. 66/1999, aprobată prin Legea nr. 52/2000, la Convenţia de la Haga, din 5 octombrie 1961. 

Pentru statele care au aderat la această convenţie formalitatea supralegalizării a fost înlocuită cu aplicarea apostilei Convenţiei de la Haga. 
Traducerea şi interpretarea sunt profesii reglementate în Danemarca, Germania, Grecia, Polonia, Slovacia, Spania şi Suedia. În unele din aceste state membre doar traducătorii şi interpreţii autorizaţi (sworn) sau certificaţi sunt reglementaţi. 
Scheme de autorizare există în Bulgaria, Cehia, Danemarca, Germania, Olanda, Polonia, România, Slovenia şi Spania. Slovacia şi-a modificat schema pentru a face autorizarea obligatorie doar pentru traducătorii şi interpreţii care funcţionează pe lângă curţile de justiţie, respectiv în instanţe, pot efectua traduceri spre legalizare cu ştampilă şi semnătură (sworn)
.
Există doar câteva cerinţe speciale legate de competenţa lingvistică, experienţă şi modalităţile de atestare privind traducătorii şi interpreţii. Cerinţele aplicabile tuturor profesiilor reglementate se pot aplica şi traducătorilor şi interpreţilor, dacă acestea sunt profesii reglementate.

În Cehia, Germania, Polonia, România şi Suedia serviciile traducătorilor şi interpreţilor oferite în instanţă sau în alte proceduri oficiale sunt supuse unor tarife fixe, stabilite de regulă prin legislaţie sau de către instanţe.

În cele ce urmează vom prezenta aspecte comparative referitor la organizarea şi funcţionarea profesiei traducătorilor/interpreţilor la nivelul unor state membre ale Uniunii Europene, atât din punct de vedere al certificării, cât şi al reglementărilor existente.
AUSTRIA
În Austria
, certificarea traducătorilor este de competenţa organismelor acreditate. Procedura de certificare este administrată de o comisie formată, printre alţii, dintr-un reprezentant al puterii judecătoreşti şi un reprezentant al asociaţiei profesionale a traducătorilor. Certificarea interpreţilor judiciari este reglementată prin acelaşi act normativ ca şi certificarea martorilor experţi.

Legea federală privind experţii şi interpreţii judiciari juraţi şi certificaţi
 a modificat cerinţele pentru înregistrarea pe Lista interpreţilor de pe lângă curţile de appel, introducând condiţii privind experienţa de interpret şi/sau traducător. Licenţiaţii în “traducere şi interpretariat” trebuie să dovedească o experienţă profesională de 2 ani, iar cei care nu posedă o astfel de diplomă, 5 ani de experienţă profesională în perioada imediat precedentă înregistrării.

De asemenea, candidaţii trebuie să-şi prezinte echipamentul şi dotările specifice (dicţionare, computer, alte echipamente etc.) şi să cunoască sistemul juridic austriac şi al ţării (lor) pentru a (ale) căror limbi doreşte certificarea.

Cererea de înscriere pe Lista interpreţilor se depune în atenţia preşedintelui Curţii de apel din zona de reşedinţă a candidatului.

Preşedintele responsabil de înregistrarea traducătorilor (autoritatea certificatoare) va însărcina o comisie cu pregătirea unei opinii experte asupra îndeplinirii cerinţelor (calificării profesionale) de înregistrare pe Lista interpreţilor. Candidaţii care îndeplinesc condiţiile sus-menţionate trebuie apoi să treacă un examen scris şi oral, în faţa unei comisii formate dintr-un membru al puterii judecătoreşti, un membru al Asociaţiei interpreţilor certificaţi de pe lângă curţile de apel (Österreichischer Verband Der Allgemein Beeideten Und Gerichtlich Zertifizierten Dolmetscher - ÖVGD
), un preşedinte de tribunal şi doi experţi lingvişti (un specialist în probleme lingvistice şi un expert în traductologie şi interpretariat, ambii numiţi de ÖVGD). Certificarea se acordă pe o perioadă de 10 ani şi poate fi reînnoită prin dovedirea activităţii pe lângă curţile de apel în perioada certificării precedente. 

De asemenea, este necesară aducerea de dovezi privind educaţia continuă a candidaţilor în această perioadă.

Interpretul certificat pe lângă curţile de apel trebuie să posede cunoştinţe impecabile de limbă germană şi de limbă străină, atât scrisă (gramatică, sintaxă, ortografie), cât şi orală, cunoştinţe privind sistemele juridice ale celor două ţări, cunoştinţe avansate de terminologie juridică, comercială, medicală, tehnică etc.

Tot în acest sens, nu este permisă traducerea unidirecţională, interpretul trebuind să fie capabil să realizeze traduceri scrise şi orale în ambele direcţii. Interpretul de pe lângă curţile de apel este un expert certificat şi autorizat de stat, care, în această calitate, are dreptul de a pune un sigiliu oficial pe traducerile sale.

 Din acest punct de vedere, traducerile scrise şi orale realizate şi certificate de interpreţii juraţi şi certificaţi austrieci trebuie să fie exacte şi corecte, în cazul unor greşeli ei putând fi traşi la răspundere.

Interpretul jurat şi certificat pe lângă curţile de apel (Allgemein beeideter gerichtlich und gerichtlich zertifizierter Dolmetscher) este un interpret/traducător care trebuie să stea la dispoziţia curţilor de apel şi a autorităţilor (poliţia federală şi rurală, autorităţi vamale, autorităţi care acordă azil etc.).

 
În sistemul juridic austriac, jurământul şi certificarea interpreţilor fac parte dintr-o procedură juridică şi administrativă care are la bază criterii de selecţie foarte stricte.

 
Amendamentul din 1 ianuarie 1999 la Legea interpreţilor şi experţilor pe lângă curţile de apel a introdus, pe lângă jurământul interpreţilor, procedura de “certificare judiciară” în scopul punerii în aplicare a conceptului de asigurare a calităţii în interpretare şi traducere.

Termenul de “certificat” indică faptul că interpretul/traducător este supus în mod continuu unei proceduri de asigurare a calităţii, în special în ceea ce priveşte activitatea sa pe lângă curţile de apel. În acest scop, criteriile de înscriere pe Lista interpreţilor juraţi şi certificaţi au fost extinse şi descrise în detaliu, stabilindu-se reguli clare pentru Comisia de selecţie şi s-a introdus şi verificarea periodică a îndeplinirii criteriilor de selecţie. Titlul de interpret jurat şi certificat pe lângă curţile de apel (Allgemein beeideter gerichtlich und gerichtlich zertifizierter Dolmetscher) este protejat prin lege în dreptul austriac şi persoanele care îl poartă ilegal pot suferi consecinţele ce decurg din lege.

Serviciile interpreţilor/traducători juraţi şi certificaţi sunt utilizate şi în afara sectorului public, de către persoane private (de exemplu: pentru documente notariale, căsătorii, traducerea de contracte, documente etc.).

Activitatea interpreţilor juraţi şi certificaţi pe lângă curţile de apel este reglementată de Legea federală privind interpreţii şi experţii juraţi şi certificaţi pe lângă curţile de apel din 19 Februarie 1975, publicată în Gazeta federală nr. 137 cu modificările aduse în Gazeta federală 168/98, Partea I.

 
Certificarea traducerilor este reglementată de “Patentul imperial privind procedurile civile necontencioase”, din 9 august 1854, publicat în Gazeta imperială nr. 208.


O traducere certificată trebuie să includă următoarea declaraţie:

“Certific sub jurământ completa conformitate a prezentei traduceri cu originalul / transcrierea / fotocopia ataşată / văzut(ă) de mine.”

Locul şi data

Ştampila rotundă care poate fi folosită numai de interpreţii/traducătorii juraţi şi certificaţi trebuie să fie aplicată pe traducere şi certificată cu semnătura interpretului.

Datorită procedurii stricte de selecţie, interpreţii juraţi şi certificaţi austrieci sunt persoane cu o înaltă calificare profesională, cărora prevederile legale le conferă un statut de înaltă încredere (legea impune interpreţilor obligaţia confidenţialităţii). Traducerile realizate de ei sunt considerate documente oficiale şi publice, iar traducătorul răspunde pentru corectitudinea lor.

MAREA BRITANIE

Certificarea traducătorilor se realizează de către Institute of Translation & Interpreting (ITI).

ITI este o asociaţie profesională care evaluează calitatea membrilor săi, care oferă o listă a acestora, cuprinzând combinaţiile de limbi şi domeniile lor de specializare, şi care îşi poate trage la răspundere membrii în cazul unor reclamaţii. Ţinând cont de aceste aspecte, ITI a luat măsuri pentru a deveni un organism ai cărui membri să poată certifica traduceri.

Principiul „traduceri autorizate, nu traducători autorizaţi”

În sistemul common law aplicabil în Marea Britanie nu există traducători autorizaţi (sworn translators), aşa cum există în ţările care aplică codul civil. Totuşi, şi în Marea Britanie este nevoie de certificarea traducerilor pentru diverse scopuri.

Certificarea nu garantează calitatea traducerii, ci serveşte doar pentru identificarea traducătorului şi a calificărilor sale şi angajează răspunderea acestuia. Când o traducere este legalizată în faţa unui notar, acesta nu verifică corectitudinea traducerii, ci doar identitatea traducătorului.
 Totuşi, certificarea conferă o anumită greutate traducerii, deoarece, dacă un document legalizat este tradus greşit sau neglijent, traducătorul poate fi dat în judecată.

Acceptarea certificării ITI de către autorităţi

Principiul juridic aplicat de ITI cu privire la certificare a fost cel conform căruia orice certificare acceptată este valabilă. Ca atare, traducerile sunt considerate certificate, până la apariţia unei contestaţii cu privire la o anumită certificare. Consilierii ITI consideră că o astfel de contestaţie este puţin probabil să apară şi că până în momentul apariţiei uneia va exista deja un precedent serios în jurisprudenţă. Dacă utilizatorii traducerii insistă să obţină o certificare superioară, există posibilitatea legalizării la notariat. 

De asemenea, există cerinţe minime pentru certificare, şi anume: studii universitare sau postuniversitare de specialitate, experienţă profesională recentă (3-5 ani), trei recomandări pentru traducători şi cinci pentru interpreţi

Nu există tarife fixate prin lege pentru serviciile de traducere/interpretariat dar există tarifele recomandate de ITI. Fiecare traducător îşi stabileşte independent tarifele pentru certificarea traducerilor efectuate de el.

Nu există obligaţia de a lucra pentru instituţiile statului şi nu se aplică penalităţi sau alte măsuri în caz de refuz din partea traducătorilor/interpreţilor.
Costul obţinerii autorizării este dat de tarifele examenelor ITI.
În ceea ce priveşte posibilităţile de formare continuă, ITI oferă cursuri sau seminarii de instruire pentru traducători şi interpreţi pe diverse teme de interes.
Legalizarea şi apostilarea traducerilor se efectuează în faţa notarului.
Recomandarea ITI este ca traducerile certificate de către un membru ITI să fie verificate, oricând este posibil acest lucru, de către un alt membru ITI, care poate avea şi combinaţia de limbi sursă/ţintă inversă celei în care s-a făcut traducerea.
În prezent, nu există o bază de date centralizată a interpreților și traducătorilor autorizați. Cu toate acestea, se poate căuta un interpret sau un traducător într-o serie de registre și liste descentralizate, inclusiv:

· Registrul Național al Interpreților în Serviciul Public (NRPSI);
· Asociația Interpreților Poliției și ai Instanțelor Judecătorești (APCI);
· Institutul de Traduceri și Interpretariat (ITI) ;
· Listele deținute de agențiile comerciale.
FINLANDA

Până în 1987, procesul de certificare a traducătorilor era îndeplinit, atât de Camera de comerţ finlandeză, cât şi de Comitetul pentru examinarea traducătorilor.

În prezent, examenele pentru traducători se află în grija Comitetului pentru examinarea traducătorilor, numit de Ministrul Educaţiei, în colaborare cu Institutul Finlandez de Cercetare Lingvistică. 

În 1967, a intrat în vigoare prima lege a traducătorilor juraţi. În 1988 a fost introdus actualul sistem de examinare, o dată cu amendarea legii traducătorilor juraţi. 
Certificarea traducătorilor se realizează în urma unui examen de traducere compus din două părţi: un text general şi un text specializat. Candidatul poate opta pentru un text specializat din următoarele domenii: comercial şi economic, juridic şi administrativ, medicină şi biologie, tehnologie şi industrie.
 Examenele cuprind traduceri în ambele sensuri (traducere şi/sau retroversiune), pentru oricare dintre perechile de limbi naţionale, sau între perechi de limbi formate dintr-o limbă naţională şi una străină. Limbile naţionale sunt finlandeza, suedeza şi Lapp (Sami). 
Nu există cerinţe privind nivelul de educaţie al candidaţilor, dar candidaţii trebuie să fie majori, să fie rezidenţi într-unul din statele membre ale Uniunii Europene sau în Spaţiul Economic European. Cunoştinţe juridice nu sunt necesare.

Taxa pentru examen este de 142 de euro nerambursabili, plus 25 de euro pentru certificat (în cazul obţinerii atestatului de traducător certificat). Certificarea este valabilă până la împlinirea vârstei de 70 de ani, după care poate fi prelungită la cerere cu câte cinci ani.

Legalizarea traducerilor nu este necesară decât în funcţie de utilizarea dată traducerii. Documentele care urmează să fie trimise în străinătate trebuie apostilate conform Convenţiei de la Haga, din 1961.

Nu există nicio procedură specială de certificare a interpreţilor juraţi şi niciun certificat pentru interpreţii juraţi. Tarifele nu sunt fixate prin lege, ci sunt fixate pe baza cererii şi ofertei de pe piaţa liberă. Baza de date a Asociației Traducătorilor și Interpreților din Finlanda furnizează informații privind traducătorii și interpreții, iar accesul la această bază de date este gratuit.

SUEDIA
În anii ’60, certificarea traducătorilor a trecut din competenţa Camerei de Comerţ în cea a National Swedish Board of Trade
 (Agenţia naţională pentru schimburi comerciale) şi, actualmente, se află în competenţa Kammarkollegiet (Agenţia pentru Servicii Legale, Financiare şi Administrative - www.kammarkollegiet.se). Baza de date a traducătorilor din Suedia
 conține o listă a interpreților și a traducătorilor autorizați numai pentru efectuarea de traduceri în sau din limba suedeză. Accesul la baza de date a traducătorilor din Suedia este gratuit.
Un interpret autorizat poate deține de asemenea o autorizație pentru un anumit domeniu de competență, precum interpret în domeniul juridic și/sau medical. Mai mult, un interpret poate fi autorizat pentru a activa în mai multe limbi. 
Condiţii de autorizare a traducătorilor:

- rezidenţă în Suedia sau în alt stat membru al Spaţiului Economic European;

- major (peste 18 ani);

- probitate şi integritate morală ;
- examenul de competenţă conform dispoziţiilor Kammarkollegiet.

Examenul este organizat anual, în septembrie, la Stockholm, Gottenburg, Malmö şi Umea. Într-o sesiune de examen, candidatul poate fi testat pentru o singură combinaţie de limbi, unidirecţional (traducere sau retroversiune, una dintre limbi fiind suedeza).

Autorizaţia le conferă traducătorilor dreptul să deţină o ştampilă proprie şi să certifice conformitatea şi exactitatea propriilor traduceri. Traducerile certificate de traducătorii autorizaţi sunt solicitate de organizaţii guvernamentale şi autorităţi ale statului şi sunt necesare în situaţii oficiale.

În cadrul Kammarkollegiet, există, conform legilor în vigoare, un consiliu consultativ pentru probleme legate de traducere şi interpretare (Radgivandenämnden förtolk- och översättningsfragor). Din acest consiliu consultativ fac parte şi reprezentanţi ai organizaţiilor profesionale pentru traducători din Suedia, precum şi reprezentanţi ai principalilor utilizatori de traducători şi interpreţi. Consiliul consultativ mai sus-menţionat se reuneşte de două ori pe an şi se ocupă de standarde, de aplicarea şi armonizarea standardelor, de probleme legate de procedurile de examinare, de definirea limbilor, precum şi de alte chestiuni conexe.

FRANŢA
 

Asigurarea şi verificarea calităţii traducerii constituie un drept care este acordat, în condiţii diferenţiate, atât persoanelor fizice, cât şi persoanelor juridice. Nu este necesară cetăţenia franceză pentru a dobândi calitatea de traducător/interpret, iar statisticile oficiale arată că numeroşi traducători înscrişi pe liste sunt cetăţeni străini.

Înainte de începerea activităţii, traducătorii depun jurământ în faţa instituţiilor care îi certifică.

Textul jurământului original este următorul:
“Je jure d'apporter mon concours à la justice d'accomplir ma mission de faire mon rapport de donner mon avis en mon honneur et en ma conscience ”

Procedura franceză de înscriere a traducătorilor pe liste este de natură judiciară, desfăşurându-se în cadrul autorităţii judiciare locale. 
Listele de experţi judiciari întocmite de către fiecare curte de apel cuprind, în special, experţii înregistraţi la rubricile traducere şi interpretariat
.
Legea nr. 71-498 din 29 iunie 1971 şi decretul nr. 74-1184 din 31 decembrie 1974 au introdus, pentru instanţele judiciare, o listă unică în materie civilă şi penală la fiecare curte de apel, în care experţii înscrişi sunt clasificaţi în funcţie de domeniul de specialitate. Lista era completată şi modificată în fiecare an. Înscrierea putea fi reînnoită anual, însă în realitate era reînnoită pentru expertul împotriva căruia nu se formula nicio critică gravă. A fost introdusă, de asemenea, o listă naţională a experţilor întocmită de către Biroul Curţii de Casaţie, care funcţiona în condiţii comparabile. 

Înscrierea pe listele cu experţi judiciari a fost reformată radical prin Legea nr. 2004-130 din 11 februarie 2004 şi prin Decretul nr. 2004-1463 din 23 decembrie 2004. Fiind vorba despre liste ale curţilor de apel, cererile sunt adresate Procurorului Republicii de pe lângă tribunalul de primă instanţă, care le examinează, apoi le adresează Procurorului General care le prezintă Preşedintelui Curţii de apel. 

Listele sunt întocmite anual de către Adunarea generală a magistraţilor de la sediul Curţii de apel. Înregistrarea iniţială pe listele curţilor de apel ia forma unui regim probatoriu cu durata de doi ani, la sfârşitul căruia experienţa părţii interesate şi dobândirea de cunoştinţe juridice necesare pentru o bună îndeplinire a misiunilor sale sunt evaluate din perspectiva unei eventuale reînscrieri la prezentarea unei noi candidaturi.
 Ulterior, expertul este înscris din nou, pentru o durată de cinci ani, după reexaminarea dosarului său şi exprimarea avizului de către o comisie formată din experţi şi magistraţi. Listele de experţi judiciari întocmite de către curţile de apel sunt actualizate de către acestea şi transmise la intervale variabile către Curtea de Casaţie. Cererile de înscriere pe liste sunt trimise anual până la 1 martie Procurorului Curţii de apel. Cererea are o formă liberă şi trebuie să precizeze specializările pentru care se solicită înscrierea, dacă se optează pentru înscrierea ca traducător sau ca interpret, limbile străine cunoscute, descrierea activităţii profesionale, calificarea şi educaţia (candidaţii posesori ai unei licenţe în traduceri sunt avantajaţi), echipamentul de care dispune candidatul (PC, Internet, fax, telefon etc.). Procurorul dispune o anchetă pentru verificarea probităţii şi bunului renume al candidaţilor.

Ancheta este desfăşurată de poliţie sau jandarmerie şi constă într-un interviu referitor la mediul şi viaţa profesională a candidatului.
Cerinţe minime: cazier curat, probitate morală, suficientă experienţă şi calificare profesională, să nu fie în conflict de interese, vârsta cuprinsă între 18 şi 70 de ani, să îşi desfăşoare activitatea principală în zona de jurisdicţie a Curţii de apel.

Cererea de înscriere este instrumentată şi apoi ea urmează a fi supusă analizei şi aprobării Adunării generale a Curţii de apel, care redactează anual listele experţilor, până la mijlocul lui noiembrie. Lista de experţi de pe lângă fiecare curte de apel este publicată anual, la sfârşitul lui noiembrie, şi este difuzată gratuit către toate tribunalele civile, penale şi administrative din jurisdicţia Curţii de apel.

 
De asemenea, lista este pusă la dispoziţia publicului la grefier şi poate fi afişată în tribunale. Avocaţii, notarii şi persoanele particulare pot obţine la cerere o copie a acestei liste.

Lista naţională întocmită de Curtea de Casaţie conţine numele traducătorilor prezenţi pe listele curţilor de apel de minimum trei ani consecutivi. Traducătorul adresează o cerere Procurorului General al Curţii de Casaţie, care dispune verificarea traducătorului la Curtea de apel la care este înscris. Lista naţională apare anual, la sfârşitul lui decembrie, şi este pusă la dispoziţia jurisdicţiilor şi juriştilor la cerere. Se poate găsi afişată în mai multe curţi de apel pariziene. Înainte de începerea activităţii, traducătorii de pe lista naţională depun jurământ.

Actualizarea listelor se face anual, fără ca traducătorii să retrimită cererile. Organismul care întocmeşte listele are obligaţia de a analiza situaţia fiecărui traducător: dacă mai îndeplineşte condiţiile legale şi dacă îşi respectă obligaţiile şi se achită de ele cu punctualitate. Verificarea se realizează anual, începând cu iulie-august, printr-un chestionar trimis traducătorilor şi prin care se solicită un bilanţ al activităţii din anul anterior. Deciziile de înscriere, reînscriere, neînscriere sau radiere de pe listă sunt comunicate în scris candidaţilor.

Doar experţii care apar pe o listă a Curţii de apel timp de trei ani pot fi înscrişi pe lista naţională. În ceea ce priveşte procedura de înscriere sau de re-înscriere pe lista naţională, Procurorul general de pe lângă Curtea de Casaţie primeşte aceste cereri şi obţine avizul Preşedintelui şi Procurorului general de pe lângă Curtea de apel la care este înscrisă partea interesată. Ulterior, biroul Curţii de Casaţie întocmeşte lista naţională, fără intervenţia Parchetului general.

Condiţii de înscriere 

Condiţiile care trebuie îndeplinite pentru a face posibilă înscrierea sunt: 

· Pentru persoanele fizice: 

· să exercite sau să fi exercitat în trecut, pe o perioadă suficientă de timp, o activitate în legătură cu specialitatea sa, în condiţii care au putut oferi o calificare suficientă;
· să fie în vârstă de mai puţin de 70 de ani ;
· să îşi exercite activitatea profesională principală în jurisdicţia Curţii de apel. De la introducerea Decretului nr. 2007-1119 din 19 iulie 2007, candidaţii pentru o înscriere iniţială sau o reînscriere în rubrica de traducere dintr-o listă a Curţii de apel pot solicita înscrierea pe lista experţilor judiciari ai unei Curţi de apel aleasă de către ei, fără a avea obligaţia de a exercita o activitate profesională sau de a avea sediul în jurisdicţia acesteia.

· Pentru persoanele juridice: să dispună de mijloace tehnice şi de personal calificat corespunzător.

Pentru a deveni expert judiciar nu este necesară nicio condiţie legată de studii sau naţionalitate. Judecătorii sunt în continuare liberi să aleagă un expert din afara listelor în materie civilă şi, în baza unei decizii motivate, în materie penală. 
Este organizat un control periodic al activităţilor expertului, fiecare expert având obligaţia de a raporta anual activitatea sa şi programele de formare profesională pe care le-a urmat. 
Un ordin al ministerului francez de justiţie din 10 iunie 2005 a stabilit, pentru ansamblul teritoriului naţional, o nomenclatură armonizată a secţiunilor din listele de experţi. Lista este împărţită în ramuri (de natură economică, de ex.: agricultură, sănătate, industrii), secţiuni (care corespund disciplinelor precum : medicină, chirurgie) şi domenii de specialitate (prin gruparea disciplinelor similare: alergologie, chirurgie digestivă etc.). Există o ramură "interpretariat-traducere" care cuprinde o secţiune de traducere, împărţită în domenii de specialitate pe categorii lingvistice (limbi romanice, limbi germanice, limbi slave). Astfel, domeniile de specialitate au o definiţie destul de amplă pentru a include orice limbă vorbită sau scrisă. 

În cadrul elaborării noii nomenclaturi armonizate a domeniilor de specialitate, traducătorii şi interpreţii au fost astfel menţinuţi pe listele experţilor judiciari de drept comun, fiindu-le alocată, totuşi, o secţiune specială. Într-adevăr, în cazul în care aceşti profesionişti nu au ca misiune principală realizarea expertizelor în sensul strict al termenului, ei reprezintă, la acelaşi nivel ca experţii judiciari, colaboratori ocazionali ai serviciului public de justiţie, iar dacă este cazul pot fi desemnaţi ca tehnicieni, în conformitate cu articolul 232 din noul Cod de procedură civilă, pentru a participa, la cererea instanţelor, în procedura de anchetă însăşi şi în special în cadrul consultărilor. 

Din aceste motive, nu s-a considerat necesar ca, în momentul reformei din 2004, interpreţii traducători să fie supuşi unor cerinţe specifice de înscriere pe liste separate.
SPANIA

Accesul la şi exercitarea profesiei de traducător/interpret autorizat au fost simplificate în mod considerabil prin adoptarea Decretului Regal 2002 din 23 decembrie 2009
 pentru modificarea Regulamentului privind Biroul pentru traduceri şi interpretariat din cadrul Ministerului Afacerilor Externe, adoptat prin Decretul Regal 2555 din 27 august 1977
.
 Schema de autorizare este menţinută pentru oferirea de servicii de traducere şi interpretare oficială, dar procedura pentru obţinerea calificării de traducător/interpret autorizat este simplificată, prin sublinierea formalităţilor necesare (înscrierea în registru, înregistrarea ştampilei şi semnăturii traducătorului/interpretului autorizat) şi eliminarea etapelor superflue (completarea a două formulare în loc de trei, înregistrarea ex officio în registrul traducătorilor/interpreţilor autorizaţi, suprimarea registrelor individuale ale fiecărei delegaţii sau subdelegaţii a Guvernului).
În plus, sunt eliminate trei cerinţe: obligaţia indirectă de a avea domiciliul în Spania, comunicarea obligatorie a tarifelor către Biroul de traducere şi interpretariat şi către delegaţia sau subdelegaţia relevantă a Guvernului şi obligaţia de a completa formalităţile de numire şi semnătură şi sigiliu la delegaţia sau subdelegaţia Guvernului (prin permiterea acestor formalităţi încă obligatorii să fie îndeplinite într-un consulat spaniol, dacă respectivul candidat este rezident în afara Spaniei)
.
ITALIA

 În Parlamentul italian există un proiect de lege care vizează reforma tuturor profesiilor
.   

De asemenea, au fost depuse în Parlament, de către acelaşi deputat, Angela Napoli, două proiecte de legi, în 2006
, respectiv în 2008
, privind instituirea "Ordinului profesional al traducătorilor şi interpreţilor". 

Există şi proiecte de lege care vizează: 

a) înfiinţarea ordinelor profesionale
,
b) disciplina profesiilor liberale
,
c) principii fundamentale privind organizarea profesiilor
,
d) reforma profesiilor intelectuale
.
Ministerul Justiţiei din Italia ţine o listă oficială a asociaţiilor profesiilor nereglementate, printre care se află şi Asociaţia naţională a traducătorilor şi interpreţilor
.
Prima încercare de reglementare a profesiei de traducător
 datează din anul 1967
.  

Onorariile pentru prestaţiile traducătorilor sunt fixate prin Legea nr. 319 din 8 iulie 1980
, modificată corespunzator de Textul unic privind cheltuielile în materie de justiţie (Decretul Preşedintelui Republicii nr. 115 din 30 mai 2002). Sunt excluse de la cheluielile de justiţie traducerile pentru deţinuţi.

La orice tribunal din Italia există Registrul ("Albumul") consultanţilor tehnici de birou. În el se înscriu şi traducătorii
. 

Conform reglementărilor Ministerului Graţiei şi Justiţiei privind organizarea profesiei de traducător, traducătorul:

a) se prezintă personal la grefă,
b) depune un jurământ la grefa tribunalului,
c) nu poate fi reprezentat, substituit etc.,
d) este exclusă mijlocirea. 

Scopul este de a conferi activităţii sale o maximă siguranţă.

Traducătorul nu este subordonat nici notarului, nici avocatului, nici judecătorului, nici unei alte instituţii sau persoane fizice sau juridice. El lucrează absolut autonom şi strict prin grefa tribunalului.

SLOVACIA

Serviciile de traducere autorizată sunt reglementate de Legea nr. 382/2004 privind experţii, interpreţii şi traducătorii.
 Persoanele fizice sau juridice pot fi autorizate de Ministerul Justiţiei să ofere traduceri autorizate. Aceşti traducători sunt înscrişi în Registrul experţilor, interpreţilor şi traducătorilor ţinut de Ministerul Justiţiei.
 Traducătorul autorizat nu trebuie să aibă cazier penal, trebuie să fi absolvit studii de specialitate, să fie un expert lingvistic şi să promoveze examenul oficial. Îndeplinirea tuturor cerinţelor califică traducătorul, iar apoi acesta depune jurământ la Ministerul Justiţiei, prin care să ateste că va efectua traduceri adecvate în cel mai bun mod cu putinţă
.
Legislaţia privind profesia traducătorilor şi interpreţilor autorizaţi cuprinde:

·  Legea nr. 382/2004 privind experţii, interpreţii şi traducătorii;
·  Decretul Ministerului Justiţiei nr. 490/2004 pentru implementarea Legii nr. 382/2004 privind experţii, interpreţii şi traducătorii şi modificarea şi completarea anumitor acte normative;

·  Decretul Ministerului Justiţiei nr. 491/2004 privind tarifele experţilor, interpreţilor şi traducătorilor.
OLANDA

La 1 ianuarie 2009 a intrat în vigoare Legea privind traducătorii şi interpreţii autorizaţi
. Una dintre consecinţele intrării în vigoare este introducerea registrului traducătorilor şi interpreţilor autorizaţi şi a listei alternative.
Registrul traducătorilor şi interpreţilor autorizaţi este un registru în care interpreţii şi traducătorii sunt înscrişi şi obţin dreptul de a lucra pe lângă instanţe (sworn).
De la 1 ianuarie 2009 justiţiabilii din procesele penale care implică şi străini sunt obligaţi să folosească un traducător sau interpret înscris în registru. Traducerile autorizate pot fi efectuate doar de către traducătorii înscrişi în registru
.
Traducătorii şi interpreţii din registru se presupune că au dovedit că au competenţele prevăzute de art. 3 din Legea privind traducătorii şi interpreţii autorizaţi.
Înscrierea în registru este valabilă pe o perioadă de 5 ani şi poate fi reînnoită în anumite condiţii. De exemplu, în perioada de 5 ani un număr de puncte educaţionale trebuie obţinut în contextul educaţiei permanente. Traducătorul/interpretul în cauză trebuie să fi îndeplinit un număr minim de sarcini profesionale. Dacă înregistrarea se reînnoieşte, un nou certificat de bună conduită trebuie prezentat.
Clientul se poate baza pe anumite garanţii privind calitatea şi integritatea în funcţie de înregistrarea în registru.
Din momentul în care traducătorul/interpretul este înscris în registru, clienţii pot găsi detalii prin consultarea registrului.

Justiţiabilii sunt obligaţi să folosească traducători şi interpreţi autorizaţi (sworn). Dacă niciun traducător sau interpret din registru nu este disponibil, ei pot consulta o sursă diferită, cum ar fi lista alternativă. Această listă include interpreţii şi traducătorii care nu întrunesc cerinţele ce se aplică registrului, ci întrunesc cerinţe mai permisive pentru a fi incluse pe lista alternativă.
Persoanele incluse pe lista alternativă au prezentat un certificat de bună conduită emis în conformitate cu un profil strict de evaluare, dezvoltat special pentru înscrierea în registru. În cazul în care clienţii la care se aplică obligaţia de la art. 28 din lege folosesc un traducător sau interpret din lista alternativă, ei  trebuie să solicite un certificat de bună conduită înainte sau, în cazuri urgente, după îndeplinirea sarcinii profesionale. 
Obligaţia prevăzută de art. 28 din lege nu se aplică în cazul Decretului privind traducătorii şi interpreţii autorizaţi
 (sworn). Informaţia din lista alternativă este publică şi părţile interesate pot consulta această informaţie. Ca şi în cazul registrului, traducătorii şi interpreţii au datele personale protejate
. 

POLONIA

Conform legii adoptate de Sejm pe 25 noiembrie 2004
, traducătorul autorizat (sworn) este considerată doar persoana care promovează un examen de capacitate în faţa Comisiei de examinare a Statului şi este autorizată să practice profesia. Aceasta este confirmată prin certificatul de traducător autorizat emis de ministrul justiţiei. Certificatele sunt acordate automat tuturor persoanelor care au fost numite traducători autorizaţi.
Poate fi numită traducător autorizat orice persoană fizică:
·  care este cetăţean polonez, cetăţean al altui stat membru UE sau EFTA sau, pe baza reciprocităţii, un cetăţean al oricărui alt stat;
·  care este competentă în limba poloneză scrisă şi vorbită;

·  care are capacitate juridică deplină;
·  care nu are cazier penal; aceasta include lipsa pedepselor pentru o infracţiune intenţionată de natură fiscală sau neintenţionată împotriva securităţii tranzacţiilor financiare;
·  care este absolventă de studii universitare cu o diplomă de studii filologice sau absolventă a unor studii înalte care nu sunt de natură filologică, dar deţine o diplomă de studii postuniversitare în domeniul traducerii;
·  care a promovat examenul de specialitate pentru traducătorii autorizaţi să efectueze traduceri juridice şi interpretare în instanţă, în faţa Comisiei de Examinare a Statului, numită şi revocată de ministrul justiţiei.
Este o noutate şi un succes faptul că absolvenţii de studii care nu sunt de natură filologică sunt admişi în profesie, cu condiţia să fi absolvit studii postuniversitare în domeniul traducerii.
Comisia de examinare a Statului este numită de ministrul justiţiei, iar în ceea ce priveşte alcătuirea sa patru membri sunt numiţi de către ministrul educaţiei naţionale, trei de către ministrul justiţiei, unul de către ministrul muncii şi trei de către organizaţiile traducătorilor.
Înainte ca o persoană să fie admisă în profesie este necesar să depună jurământ şi să fie înscrisă în registrul traducătorilor autorizaţi. Registrul este ţinut de către ministrul justiţiei şi se publică anual în Gazeta Oficială a Ministerului Justiţiei (Dziennik Urzędowy Ministerstwa Sprawiedliwości). Acest fapt se comunică conducătorilor voievodatelor, care sunt responsabili să ofere acces gratuit publicului la registru. Registrul se publică şi într-un buletin de informare publică (Biuletyn Informacji Publicznej), în format electronic.
O parte din prestigiul profesiei se datorează unei arii largi de responsabilităţi. De exemplu, traducătorul nu are dreptul de a refuza solicitarea venită din partea instanţei, procurorilor, poliţiei sau a unui organ al administraţiei publice de a traduce sau interpreta, cu excepţia situaţiei în care apar împrejurări deosebit de importante. Mai mult, traducătorul trebuie să justifice un asemenea refuz. Refuzurile nejustificate se pedepsesc.

Activităţile traducătorilor autorizaţi sunt supuse controlului conducătorilor voievodatelor. Orice declaraţie de îndeplinire inadecvată a atribuţiilor traducătorului este examinată, la solicitarea ministrului justiţiei sau a conducătorului voievodatului respectiv, de către Comisia de Răspundere Profesională. 
Varietatea pedepselor disponibile conform normelor referitoare la disciplina traducătorilor şi interpreţilor include: avertismentul, cenzurarea, suspendarea dreptului de a practica profesia şi încetarea acestui drept.
În cazul oricăror obiecţii legate de calificările profesionale la Comisia de Răspundere Profesională, un traducător autorizat are dreptul de a fi apărat de un avocat, consilier juridic sau alt traducător autorizat.
Tarifele stabilite de ministrul justiţiei sunt valabile doar pentru traducerile solicitate de instanţă, procurori, poliţie sau de organele administraţiei de stat. Pentru toate celelalte solicitări, traducătorii autorizaţi pot practica tarifele de pe piaţa liberă, atunci când lucrează cu alţi clienţi, precum persoane private, companii sau oficii juridice
.
� � HYPERLINK "http://www.meh.es/es-ES/Areas%20Tematicas/Internacional/Union%20Europea/Documents/11-01-27%20Evaluaci%C3%B3n%20mutua%20Staff%20Working%20Paper.pdf" ��http://www.meh.es/es-ES/Areas%20Tematicas/Internacional/Union%20Europea/Documents/11-01-27%20Evaluaci%C3%B3n%20mutua%20Staff%20Working%20Paper.pdf� 


� � HYPERLINK "http://www.lexicool.com/translator_associations.asp" ��http://www.lexicool.com/translator_associations.asp�





� http://www.cdep.ro/intranet/mof/partea1/1997/305.pdf


� Termenul “jurat” înseamnă că interpretul/traducător se află sub jurământ în permanenţă pentru toate procedurile şi activităţile în care este implicat, spre deosebire de convocarea “ad hoc” a unui interpret căruia i se cere să depună jurământ numai în cazuri speciale.


� http://www.untar.ro/


� http://www.eulita.eu/


� http://www.atr.org.ro/


� http://fit-ift.org.dedi303.nur4.host-h.net/index.php?frontend_action=display_compound_text_content&item_id=3774


� http://www.umftgm.ro/fileadmin/documente_upload/44-00-34.26b.pdf


� http://eur-lex.europa.eu/LexUriServ/LexUriServ.do?uri=OJ:L:2010:280:0001:0007:en:PDF


�http://www.dreptonline.ro/legislatie/og_completare_justitie_interpreti_traducatori_mediere_13_2010.php


� � HYPERLINK "http://www.meh.es/es-ES/Areas%20Tematicas/Internacional/Union%20Europea/Documents/11-01-27%20Evaluaci%C3%B3n%20mutua%20Staff%20Working%20Paper.pdf" ��http://www.meh.es/es-ES/Areas%20Tematicas/Internacional/Union%20Europea/Documents/11-01-27%20Evaluaci%C3%B3n%20mutua%20Staff%20Working%20Paper.pdf� 


� http://www.atr.org.ro/flash/ATR_Flash_7_2005.pdf


�http://www.gerichtsdolmetscher.at/index.php?option=com_content&view=article&id=53&Itemid=62&lang=en 


�Informaţiile sunt extrase de pe situl web al ÖVGD: http://www.gerichtsdolmetscher.at/index.html 


 


� http://www.atr.org.ro/flash/ATR_Flash_4_2004.pdf


� http://www.atr.org.ro/flash/ATR_Flash_8_2005.pdf


� http://www.kommers.se/In-English/


� http://www.kammarkollegiet.se/english/authorized-interpreters-and-translators


� http://www.atr.org.ro/flash/ATR_Flash_5-6_2004.pdf


� http://www.courdecassation.fr/informations_services_6/listes_experts_judiciaires_8700.html


� � HYPERLINK "http://www.boe.es/diario_boe/txt.php?id=BOE-A-2009-20767" ��http://www.boe.es/diario_boe/txt.php?id=BOE-A-2009-20767�


� � HYPERLINK "http://www.maec.es/es/MenuPpal/Ministerio/Tablondeanuncios/InterpretesJurados/Documents/IIJJ_RD2555-1977.pdf" ��http://www.maec.es/es/MenuPpal/Ministerio/Tablondeanuncios/InterpretesJurados/Documents/IIJJ_RD2555-1977.pdf�


� � HYPERLINK "http://www.meh.es/es-ES/Areas%20Tematicas/Internacional/Union%20Europea/Documents/Report%20on%20the%20tranposition%20of%20the%20Services%20Directive.pdf" ��http://www.meh.es/es-ES/Areas%20Tematicas/Internacional/Union%20Europea/Documents/Report%20on%20the%20tranposition%20of%20the%20Services%20Directive.pdf�


� � HYPERLINK "http://documenti.camera.it/Leg16/Dossier/Testi/GI0159.htm" \l "_Toc232331219" \t "_blank" �http://documenti.camera.it/Leg16/Dossier/Testi/GI0159.htm#_Toc232331219�


� � HYPERLINK "http://new.camera.it/_dati/leg15/lavori/stampati/pdf/15PDL0015280.pdf" ��http://new.camera.it/_dati/leg15/lavori/stampati/pdf/15PDL0015280.pdf�


� � HYPERLINK "http://www.camera.it/_dati/leg16/lavori/stampati/pdf/16PDL0008250.pdf" ��http://www.camera.it/_dati/leg16/lavori/stampati/pdf/16PDL0008250.pdf�


� � HYPERLINK "http://www.camera.it/_dati/leg16/lavori/stampati/pdf/16PDL0040260.pdf" \t "_blank" �http://www.camera.it/_dati/leg16/lavori/stampati/pdf/16PDL0040260.pdf�


� � HYPERLINK "http://www.camera.it/_dati/leg16/lavori/stampati/pdf/16PDL0005980.pdf" \t "_blank" �http://www.camera.it/_dati/leg16/lavori/stampati/pdf/16PDL0005980.pdf�


� � HYPERLINK "http://www.camera.it/_dati/leg16/lavori/stampati/pdf/16PDL0021100.pdf" \t "_blank" �http://www.camera.it/_dati/leg16/lavori/stampati/pdf/16PDL0021100.pdf�


� � HYPERLINK "http://www.camera.it/_dati/leg16/lavori/stampati/pdf/16PDL0000030.pdf" \t "_blank" �http://www.camera.it/_dati/leg16/lavori/stampati/pdf/16PDL0000030.pdf�


� � HYPERLINK "http://www.giustizia.it/giustizia/it/mg_1_24.wp?previsiousPage=mg_14_7" \t "_blank" �http://www.giustizia.it/giustizia/it/mg_1_24.wp?previsiousPage=mg_14_7�


� Răspunsurile la unele întrebări legate de această profesie în Italia, Anglia şi alte ţări se pot afla aici � HYPERLINK "http://www.altrinit.org/Altrinit-FAQ.html" \l "faq-iol" \t "_blank" �http://www.altrinit.org/Altrinit-FAQ.html#faq-iol�


� Legea nr. 568 din 14  iulie 1967, text disponibil pe www.normattiva.it. 


� � HYPERLINK "http://www.giustizia.it/giustizia/it/mg_15.wp?previsiousPage=mg_14_7&contentId=LEG49338" \t "_blank" �http://www.giustizia.it/giustizia/it/mg_15.wp?previsiousPage=mg_14_7&contentId=LEG49338�


� � HYPERLINK "http://www.aniti.it/peritigiurati/VADEMECUM.pdf" \t "_blank" �http://www.aniti.it/peritigiurati/VADEMECUM.pdf� 


� � HYPERLINK "http://www.uradnepreklady.eu/sk/node/14" ��http://www.uradnepreklady.eu/sk/node/14�


� � HYPERLINK "http://www.bureaubtv.nl/en/pdf/Sworn%20Interpreters%20and%20Translators%20Act.pdf" ��http://www.bureaubtv.nl/en/pdf/Sworn%20Interpreters%20and%20Translators%20Act.pdf�


� � HYPERLINK "http://www.bureaubtv.nl/en/register_help/what_is_the_register.cfm" ��http://www.bureaubtv.nl/en/register_help/what_is_the_register.cfm�


� � HYPERLINK "http://www.bureaubtv.nl/en/pdf/Decree%20on%20Sworn%20Interpreters%20and%20Translators.pdf" ��http://www.bureaubtv.nl/en/pdf/Decree%20on%20Sworn%20Interpreters%20and%20Translators.pdf�


� � HYPERLINK "http://www.bureaubtv.nl/en/register_help/what_is_the_alternative_list.cfm" ��http://www.bureaubtv.nl/en/register_help/what_is_the_alternative_list.cfm�


� � HYPERLINK "http://www.tepis.org.pl/status/przysiegli/act.pdf" ��http://www.tepis.org.pl/status/przysiegli/act.pdf�


� Country profiles, Poland, The legal and professional status of the Polish sworn translators, disponibil la adresa � HYPERLINK "http://www.agisproject.com/" ��http://www.agisproject.com/�

